BILAG TIL BESLUTNINGEN:

HENSTILLINGER VEDRØRENDE INDHOLDET AF DET FORSLAG, DER ANMODES OM

A. Forenkling, reduktion af efterlevelsesomkostninger for skatteyderne

Henstilling A1 — Fælles EU-momsregistreringsprocedure og ét enkelt EU-momsregistreringsnummer

Europa-Parlamentet opfordrer Kommissionen til at sigte på indførelse af en fælles EU-momsregistreringsprocedure og ét enkelt EU-momsnummer senest i 2023.

En sådan procedure bør:

— reducere omkostningerne ved efterlevelse, navnlig for SMV'er, der opererer på det indre marked, og indføre en identisk momsregistreringsproces i hele Unionen (under overholdelse af de forskellige betingelser for registrering, der gælder i medlemsstaterne)

— sikre, at registrering er let tilgængelig og anvende én eller flere harmoniserede onlineplatforme, der fungerer på samme måde i hele Unionen, på et aftalt minimumsantal af sprog, så brugen lettes i hele Unionen.

Henstilling A2 — Forenkling af beskatningen af europæiske selskaber (SE-selskaber) og SMV'er

Europa-Parlamentet opfordrer Kommissionen til senest i 2023 at indføre foranstaltninger for yderligere at reducere omkostningerne ved og kompleksiteten af beskatningen af SMV'er og SE-selskaber.

— Flere af de initiativer, der omtales i denne betænkning, bør foreslås af Kommissionen og hurtigt følges op af konkrete forslag til støtte for SMV'er i post-covid-19-økonomien.

— For yderligere at støtte SE-selskaber og startup-virksomheder anmoder Europa-Parlamentet Kommissionen om at vurdere muligheden for at indføre en enkelt paneuropæisk indkomstskatteordning for SE-selskaber og startup-virksomheder for at minimere omkostningerne ved efterlevelse af skattereglerne, navnlig i tilfælde, hvor de opererer i mere end én medlemsstat. Ordningen skal være frivillig for SE-selskaber (f.eks. afhængig af omsætningen) og kunne baseres på SE-selskabet. Skatteindtægterne fra ordningen skal allokeres til medlemsstaterne i henhold til en aftalt formel (f.eks. baseret på andelen af beskæftigede med bopæl i landet).

B. Større sikkerhed for skatteyderne og/eller medlemsstaternes skattemyndigheder

Henstilling B1 — Tvistbilæggelsesmekanisme i tilfælde, hvor to eller flere medlemsstater gør krav på at være skattemæssigt hjemsted:

Europa-Parlamentet opfordrer Kommissionen til at afspejle erfaringerne og identificere resterende lakuner i det eksisterende rådsdirektiv (EU) 2017/1852 om mekanismer til bilæggelse af skattetvister i Unionen og foreslå en effektiv metode/effektive metoder til at imødegå de eksisterende konflikter og uklarheder med hensyn til hjemsted for både fysiske personer og selskaber, der indebærer risiko for dobbeltbeskatning og/eller dobbelt ikkebeskatning. Opfordrer Kommissionen til at fremsætte forslag til definitionen af skattemæssigt hjemsted senest i 2023.

Europa-Parlamentet minder også om, at udfaldet af tvister bør offentliggøres i form af et sammendrag på grundlag af proceduren i artikel 18 i direktiv (EU) 2017/1852 og bør omfatte effektive skattesatser. Den ordning, der fastsættes, skal sikre, at tidsfristerne for at opnå en afgørelse afspejler de problemer, som tvister forårsager for skatteyderne, er retligt bindende og håndhæves. I lyset af ændringerne i økonomien efter covid-19, herunder overgangen til fjernarbejde, bør Kommissionen hurtigst mulig vurdere, om den nuværende lovgivning er tilstrækkelig til at mindske risikoen for dobbeltbeskatning for skatteyderne, og i givet fald foretage en revision af dette direktiv eller alternativt foreslå nye foranstaltninger. Det bemærkes også, at direktivet savner synlighed, og at Kommissionen bør gøre mere for at sikre, at borgerne er opmærksomme på, at denne mekanisme findes.

Henstilling B2 — Udvidelse af automatisk udveksling af oplysninger

Europa-Parlamentet anmoder Kommissionen om at vurdere behovet for at udvide den automatiske udveksling af oplysninger mellem medlemsstaterne til også at omfatte yderligere kategorier af indtægter og aktiver såsom kryptoaktiver (DAC8), samt hvordan det kan ske mest hensigtsmæssigt. Eftersom medlemsstaterne er juridisk forpligtede til kun at sende data om de kategorier, hvor oplysningerne allerede foreligger, synes der som følge heraf stadig at mangle oplysninger vedrørende visse kategorier af indtægter og aktiver.

Henstilling B3 — Retningslinjer for positive skatteincitamenter

Europa-Parlamentet opfordrer Kommissionen til at udstede retningslinjer for skatteincitamenter, der ikke forvrider konkurrencen på det indre marked. Dette skyldes, at skattesikkerheden for skatteydere og medlemsstater ville blive styrket, hvis medlemsstaterne havde en fælles forståelse af, hvilke skatteincitamenter der fremmer de økonomiske resultater i Unionen uden at skade det indre markeds funktion.

C. Mindskelse af skattegabet og efterlevelsesomkostningerne

Anbefaling C1 — E-fakturering

Europa-Parlamentet opfordrer Europa-Kommissionen til:

— hurtigst muligt og senest i 2022 at indføre en harmoniseret fælles standard for e-fakturering i hele Unionen for at reducere omkostningerne ved dannelsen af et fragmenteret og forskelligartet system på tværs af medlemsstaterne

— at fastsætte e-fakturerings rolle i realtidsindberetning

— at undersøge muligheden for en gradvis indførelse af obligatorisk e-fakturering i hele Unionen senest i 2023 med fokus på en betydelig reduktion af efterlevelsesomkostningerne, navnlig for SMV'er. Udstedelse af fakturaer bør kun administreres via statsligt drevne eller certificerede »systemer«, hvor der er garanteret fuld databeskyttelse

— senest i 2023 at undersøge muligheden for, at systemet kan levere en del af (eller samtlige) data/dokumenter vedrørende berettigede skatteyderes efterlevelse af skattereglerne, herunder ansvaret for, at disse selvangivelser (eller dele af dem) opfylder kravene, navnlig med hensyn til at reducere efterlevelsesomkostningerne og risikoen for SMV'er.

Henstilling C2 — Alternativ med henblik på at mindske momsgabet

Europa-Parlamentet opfordrer Kommissionen til, med henblik på i væsentlig grad at mindske momsgabet i hele Unionen, navnlig i post-covid-19-økonomien, at foreslå foranstaltninger, der i væsentlig grad vil mindske det identificerede momsgab, navnlig den del, der er forbundet med fritagelsen for grænseoverskridende handel i Unionen. Dette kan ske ved inden 2022-2023 at gennemføre ét eller flere af følgende initiativer:

— relancere initiativet med den endelige ordning som den mest naturlige og effektive metode til at bekæmpe momsskattesvig, der årligt forårsager et betydeligt tab

— forenkle overholdelsen af momsforpligtelserne og modtage data til overvågning og bekæmpelse af skattesvig (1) med henblik på at mindske den administrative momsbyrde i forbindelse med grænseoverskridende handel; Kommissionen opfordres til gradvist, men hurtigt, at foreslå en yderligere udvidelse af anvendelsesområdet for den eksisterende one-stop-platform fra B2C til B2B, navnlig i forbindelse med B2C-levering af varer, hvor den momspligtige person ikke er etableret i den medlemsstat, hvor momsen skal betales, i forbindelse med visse B2B-leveringer af tjenester, når de leverede tjenester overvejende er B2C-tjenesteydelser, og i forbindelse med artikel 196 i direktiv 2006/112/EF

— udforme og foreslå en standard for onlineindberetning af data for (i første omgang) grænseoverskridende handel i Unionen, fortrinsvis ved hjælp af data fra e-fakturering (eller fra et alternativ, men med bibeholdelse af princippet om, at dataene kun skal leveres én gang), herunder effektiv og meget sikker centraliseret/decentraliseret databehandling til afsløring af svig. Dataene vil erstatte alle eksisterende indberetningskrav på dette område og medføre, at de samlede omkostninger til efterlevelse reduceres, navnlig for SMV'er. De indsamlede data bør anvendes med behørig respekt for deres fortroligheden og under hensyntagen til alle relevante databeskyttelseslove. Det kan overvejes at anvende blockchainteknologi (eller alternativ teknologi), og ordninger baseret på fælles EU-standarder kan betjenes af private leverandører.

Henstilling C3 — Fælles harmoniseret selvangivelse og one-stop-shop-ordningen

Europa-Parlamentet opfordrer Europa-Kommissionen til at fremsætte et lovgivningsmæssigt initiativ vedrørende:

en fælles, harmoniseret selskabsskatteselvangivelse til at understøtte den nye ramme for erhvervsbeskatning i Unionen, BEFIT. En standardiseret tilgang til indholdet og formatet af selvangivelsen kan bruges til at forenkle udarbejdelsen af angivelsen. En sådan mulighed vil bidrage til at forenkle selskabsskatteindberetningen og reducere behovet for at outsource arbejdet med hensyn til overholdelse af skattereglerne, navnlig for SMV'er, der er involveret i grænseoverskridende forretningsaktiviteter.

Henstilling C4 — Et skatteobservatorium til overvågning og kvantificering af tendenser inden for europæisk beskatning

I 2019 påbegyndte Europa-Parlamentet lanceringen af et EU-skatteobservatorium som en forberedende handling. Europa-Parlamentet opfordrer Kommissionen til at foretage en uafhængig vurdering af det udførte arbejde og til at foreslå, hvordan man kan gå videre med dette initiativ.

D. Et nyt koordineret europæisk selskabsskattesystem

Henstilling D1 — Løsning af problemet med den gældsfremmende virkning

Kommissionen har fremsat et initiativ for at afhjælpe den skattefremkaldte gældsfremmende virkning inden for selskabsinvesteringsbeslutninger, der er affødt af, at rentebetalinger på gældsfinansiering er fradragsberettigede.

Europa-Parlamentet opfordrer Kommissionen til at:

— foretage en grundig konsekvensvurdering og inkludere omfattende klausuler til bekæmpelse af skatteunddragelse i det fremtidige forslag om fradrag for at fjerne den gældsfremmende virkning; tage hensyn til, at en sådan ubalance kan imødegås ved enten at tillade et nyt fradrag af omkostninger i forbindelse med egenkapitalfinansiering eller ved at reducere mulighederne for rentefradrag, og minder om, at begrænsning af reduktionen af fradraget af overstigende låneomkostninger til op til 20 % af skatteyderens resultat før renter, skat, af- og nedskrivninger (EBITDA) kan være en anden løsning til at fjerne den gældsfremmende virkning.

Henstilling D2 — Et fælles EU-regelsæt for beskatning

Inden for rammerne af det fremtidige BEFIT opfordrer Europa-Parlamentet Kommissionen til at:

— analysere forskellige elementer af, hvad der udgør den reelle økonomiske aktivitet i selskaber (salg, arbejdsstyrke, aktiver)

— indlede en omfattende høring, der involverer medlemsstater, nationale parlamenter og Europa-Parlamentet.

E. Effektiviteten af skattemyndigheder, udveksling af skatteoplysninger og datakvalitet

Henstilling E1 — Eurofisc 2.0

Europa-Parlamentet opfordrer Kommissionen til at:

— styrke Eurofisc, EU's netværk af eksperter i bekæmpelse af svig, og tildele det tilstrækkelige ressourcer til effektivt at foretage fælles risikoanalyser, koordinere undersøgelser og samarbejde med Det Europæiske Kontor for Bekæmpelse af Svig (OLAF), Europol og Den Europæiske Anklagemyndighed, navnlig med henblik på at efterforske momssvig

— fremsætte forslaget til Eurofisc 2.0. Gentager henstillingerne fra sin beslutning af 16. september 2021 om gennemførelse af EU-kravene til udveksling af skatteoplysninger: fremskridt, indhøstede erfaringer og forhindringer, som skal overvindes. Bemærker, at Eurofisc 2.0 i høj grad kan bidrage til, at skatteforvaltningerne på effektiv vis anvender de udvekslede skatteoplysninger og til kvaliteten af de oplysninger, som udveksles.

(1) I henhold til EPRS' EAVA vil scenariet med udvidet samarbejde — udveksling af oplysninger + one-stop-shop-platform kunne udløse en europæisk merværdi på ca. 39 mia. EUR.